A nostra signora 
(modellu)

Maria non t'ismentighes de me
ne de chie ti adorat frecuente
o siat pecadore o innossente
faghenos donzi die unu favore
o siat innossente o pecadore
unu favore faghe donzi die
tristu su chi no nada Mama a Tie
sa fiama, s'orgogliu 'e Jesu Cristu,
su chi no nada Mama a Tie est tristu
de Jesu Cristu s'orgogliu e fiama,
tristu su chi no nada a Tie Mama
de Jesu Cristu fiama e orgogliu
sa ch'at pensadu a ponner in presogliu
sa manu de Satanassu e de Losbè.
Sa zente furistera 'enit pro Te
ca ses de su credente anima intera,
benit pro Te sa zente furistera
ca ses anima intera 'e su credente,
benit pro Te sa furistera zente
c'anima intera de su credente ses
e s'imbenujan umiles in pes
ca ses cunfortu 'e su populu bassu.
Maria non t'ismentighes de me
ne de chie ti adorat frecuente
o siat pecadore o innossente
faghenos donzi die unu favore
o siat innossente o pecadore
unu favore faghe donzi die
tristu su chi no nada Mama a Tie
sa fiama, s'orgogliu 'e Jesu Cristu,
su chi no nada Mama a Tie est tristu
de Jesu Cristu s'orgogliu e fiama,
tristu su chi no nada a Tie Mama
de Jesu Cristu fiama e orgogliu
sa ch'at pensadu a ponner in presogliu
sa manu de Losbè e de Satanassu.
Tue ses sa guida in donzi passu
comente in custa vida in aterue
in donzi passu sa guida ses Tue
in aterue comente in custa vida
in donzi passu ses Tue sa guida
in aterue in custa vida comente
e in sos passos nostros ses presente
pro sa salvesa de su cristianu.
Maria non t'ismentighes de me
ne de chie ti adorat frecuente
o siat pecadore o innossente
faghenos donzi die unu favore
o siat innossente o pecadore
unu favore faghe donzi die
tristu su chi no nada Mama a Tie
sa fiama, s'orgogliu 'e Jesu Cristu,
su chi no nada Mama a Tie est tristu
de Jesu Cristu s'orgogliu e fiama,
tristu su chi no nada a Tie Mama
de Jesu Cristu fiama e orgogliu
sa ch'at pensadu a ponner in presogliu
de Satanassu e de Losbè sa manu.
Invoca a Fizu Tou Soberanu
s'anima aculzu Sou nos colloca,
a Fizu Tou Soberanu invoca
s'anima nos colloca aculzu Sou
invoca a Soberanu Fizu Tou
aculzu Sou nos colloca s'anima
si semus meritevoles de istima
miseros discendentes de Noè.
Ne de chie t'adorat frecuente
Maria non t'ismentighes de me.